text: 41-årig mand hårdt kvæstet - kom i klemme i lift
  18 september 2018 kl. 04.19
  En 41-årig mand blev mandag aften hårdt kvæstet ved en arbejdsulykke i Give og fløjet til Skejby Sygehus i helikopter.
  Den 41-årige mand var ved 18-tiden ved at udføre noget arbejde med bygningsreparation på Give Elementfabrik. Han kom i klemme mellem den lift, som han stod i, og overkanten på den port, som han var ved at reparere.
  Den 41-årige blev hårdt kvæstet fløjet i helikopter til Skejby Sygehus, og hans tilstand er tirsdag morgen fortsat alvorlig. Det oplyser Sydøstjyllands Politi.
  - Den kvæstede var ikke ansat på elementfabrikken - men er en ekstern håndværker. Arbejdstilsynet skal nu rutinemæssigt undersøge omstændighederne ved ulykken, siger vagtchef Steen Nyland, Sydøstjyllands Politi, tirsdag morgen til TV SYD.
  